**OBRAZLOŽENJE UZ DJEČJI PRORAČUN ZA 2023.GODINU**

**Dječji proračun KZŽ** prikazuje ukupno planirane rashode i izdatke u Proračunu Krapinsko zagorske županije za 2023. godinu namijenjene za ostvarivanje dječjih prava.

Dječja prava temelje se na potrebama svakog djeteta da preživi, da odraste, da ispuni svoje potencijale i sudjeluje u životu svoje zajednice. Ona se odnose na svako dijete, bez iznimke.

Rashodi i izdaci razvrstani su prema programima i aktivnostima/projektima.

Dječji proračun KZŽ za 2023. godinu iznosi **17.521.987,00 eura** što je za **411.750,79 eura** ili **2% više** u odnosu na 2022. godinu. Razlika se odnosi na provođenje kapitalnih projekata u okviru obrazovanja.

Po upravnim odjelima sredstva su raspodijeljena kako slijedi:

**UO za gospodarstvo, poljoprivredu, turizam, promet i komunalnu infrastrukturu**

U dječjem proračunu za 2023. godinu su predviđena sredstva u ukupnom iznosu od **21.500,00 eura.**

**Poljoprivreda**

Agencija za plaćanje u poljoprivredi ribarstvu i ruralnom razvoju raspisuje svake godine Javni poziv za iskaz interesa osnivača školskih ustanova za sudjelovanje u Programu školskog mednog dana s hrvatskih (na temelju Odluke Vlade Republike Hrvatske o donošenju Programa školskog mednog dana s hrvatskih pčelinjaka).

Aktivnošću je financira nabava meda pakiranog u nacionalnu staklenku za svakog prvašića na području cijele Krapinsko-zagorske županije u osnovnim školama u kojima je Krapinsko-zagorska županija osnivač. Med se dodjeljuje svim prvašićima na dan 7. prosinca na dan Sv. Ambrozija zaštitnika pčela i pčelara. U proteklih pet godina 5703 prvašića educiralo se o važnosti pčelarstva za sveukupnu poljoprivrednu proizvodnju i biološku raznolikost te o važnosti meda kao sastavnog dijela pravilne i nutritivno povoljnije prehrane.

**Promet i komunalna infrastruktura**

U proračunu za 2023. godinu su predviđena sredstva od 17.150 Eura (izvor KZŽ: 13.300,00 Eura izvor JLS: 3.850,00 Eura) namijenjena za rad Odbora za sigurnost u prometu Krapinsko-zagorske županije.

Edukacijsko-preventivna akcija „Program prometne kulture za najmlađe (JUMICAR)“ namijenjena je za učenike 2. razreda osnovnih škola. Ovom akcijom nastoji se podići razina prometne kulture, te stupanj znanja i vještina potrebnih za sigurno sudjelovanje djece u prometu.

Akcija „Promet nije šala ni opasnost mala“ provodi se u dječjim vrtićima, a cilj je kroz igru i natjecanje predškolsku djecu educirati o važnosti sigurnog kretanja u prometu. Kao nagrada za sudjelovanje u akciji, nabavlja se didaktička oprema na temu prometa (edukativne slikovnice, prometni znakovi, slagalice i slično).

**UO za zdravstvo, socijalnu politiku, branitelje, civilno društvo i mlade**

U dječjem proračunu za 2023. godinu su predviđena sredstva u ukupnom iznosu od **1.446.810** **EUR**.

U području zdravstva izdvaja se ukupno 2.518.394,06 EUR tzv. decentraliziranih sredstava (sredstva koja Država doznačuje Županiji) za zdravstvene ustanove kojima je Županija osnivač, te se od tog iznosa 326.500,00 EUR izdvaja se pružanje usluga djeci i za djecu. 129.200,00 EUR izdvaja se za pružanje usluga prevencije i edukacije. Između ostalog, financira se provedba programa i projekata udruga i zdravstvenih institucija namijenjenih djeci, sukladno županijskom planu za zdravlje i Planu zdravstvene zaštite u iznosu od 1.000,00 EUR. Jedan od prioriteta su i usluge rane intervencije (logopedski kabineti,terapijski i rehabilitacijski rad s djecom s teškoćama u razvoju predškolske dobi, te rad ranog kabineta) te se 48.320,00 EUR izdvaja za sufinanciranje stručnih djelatnika i opreme u tom području. U školama gdje je utvrđena zdravstveno neispravna voda, osigurava se i zdravstveno ispravna voda kupnjom automata za vodu, u iznosu od 5.300,00 EUR. Također, provode se preventivni programi (programi kojima sprečavamo nastanak svih vrsta ovisnosti) u školama te obilježavaju važniji datumi vezani uz problematiku ovisnosti (2.650,00 EUR). Također, sufinanciraju se timovi hitne medicinske službe.

U području socijalne skrbi osiguravaju se novčane pomoći obiteljima u teškim životnim prilikama ili zbog teže bolesti djeteta ili člana obitelji (oko 16.600 EUR). Također, pomaže se obiteljima s troje i više djece za rođenje djeteta, kao i obiteljima za višestruki porod, odnosno posvojiteljima (47.830,00 EUR), a također se izdvajaju sredstva za pomoći u naravi za rođenje petog i svakog daljnjeg djeteta s područja Županije, rođenog u Općoj bolnici Zabok i bolnici hrvatskih veterana (10.000,00 EUR). Korisnicima poludnevnog boravka u školama sufinancira se prijevoz, a također se sufinanciraju projekti i aktivnosti udruga osoba s invaliditetom namijenjenih djeci (3.300,00 EUR). Kroz Projekt Županija-prijateljica djece provode se također aktivnosti vezane uz promicanje dječjih prava u iznosu od 33.180,00 EUR. Djeca imaju mogućnost prijave svojih projekata i programa kroz participativni dječji proračun u ukupnom iznosu od 26.550,00 EUR. Obzirom da je Županija osnivač ustanove Dom za žrtve nasilja u obitelji NOVI POČETAK, za njezino sufinanciranje izdvaja godišnje 26.500,00 EUR, a polovica tog iznosa odnosi se na djecu žrtve nasilja. Obzirom da provodi projekt 'Novi početak', u okviru Europskog socijalnog fonda za 2023. godinu su planirana sredstva u iznosu od 1.558.770,00 EUR, a polovica se odnosi na aktivnosti za djecu i smještaj djece (780.000,00 EUR).

U području udruga i mladih sufinancira se rad i projekti udruga koje provode aktivnosti za djecu (26.550,00 EUR), te se podupiru aktivnosti Crvenog križa namijenjene najmlađima (17.260,00 EUR) i programi za očuvanje digniteta Domovinskog rata namijenjeni djeci (1.330,00 EUR).

**UO za obrazovanje, kulturu, sport i tehničku kulturu**

U dječjem proračunu za 2023. godinu su predviđena sredstva u ukupnom iznosu od **15.955.677,00 eura.**

Za minimalne financijske standarde javnih potreba osnovnog i srednjeg školstva te učeničkih domova (za materijalne i financijske rashode; sredstva prijevoza učenika osnovnih škola, za rashode tekućeg i investicijskog održavanja; za nabavu imovine) predviđena sredstva iznose 5.585.317,00 eura.

Planirani iznos sredstava za dopunski nastavni i vannastavni program škola i obrazovnih institucija je 10.171.370,00 eura.

Uključuje sredstva za dodjelu stipendija, financiranje i sufinanciranje programa za djecu s teškoćama u razvoju, sufinanciranje prijevoza učenika osnovnih i srednjih škola, provođenje programa Građanskog odgoja te srednjoškolski program Škola i zajednica, tekuće pomoći unutar općeg proračuna za škole i vrtiće te ostale materijalne rashode i opremu škola.

**Program kulture, sporta i tehničke kulture uključuje** aktivnosti vezane uz provođenje programa javnih potreba u sportu, kulturi i tehničkoj kulturi, a uključuje poticanje i promicanje sporta, osobito sporta djece i mladeži, sportska natjecanja učenika osnovnih i srednjih škola, različita kulturna događanja i manifestacije za djecu i mlade te odgoj, obrazovanje i osposobljavanje djece, mladih za stjecanje tehničkih, tehnoloških i informatičkih znanja i vještina.

Planirana su sredstva u ukupnom iznosu od 198.990,00 eura.

**UO za javnu nabavu i EU fondove**

U dječjem proračunu za 2023. godinu su predviđena sredstva u ukupnom iznosu od **98.000,00 eura.**

Sredstva se odnose na izgradnju i opremanje Znanstveno-edukativno zabavnog centra ZEZ čija uspostava ima za cilj da kao ZEZ kao obrazovno i zabavno središnje mjesto svojim sadržajem i kreativnom prezentacijom približava znanost djeci i mladima te da zainteresira mlade ljude i one koji se tako osjećaju da odaberu znanost kao svoj životni poziv.